华严塔（上海市）

华严塔，也叫松隐塔，勒垃上海市金山区亭林镇松隐禅寺里向，是座七层楼砖木结构个楼阁式方塔，明朝洪武十三年（1380年）造个，因为造好仔么里向囥有血书华严经，故咾叫箇名字。2002年，华严塔成为上海市文物保护单位。

 历史 
元至正十二年（1352年），德然和尚勒垃松隐镇修仔座庙，叫松隐庵。明洪武十三年（1380年），德然和尚领仔徒弟筹钞票，修仔座方塔，花仔四年造好。建成仔么，塔顶摆仔德然等僧人拿手节头管戳破脱写成个81卷血书华严经，故咾叫华严塔。明正统年间，皇帝宋畀伊匾额“松隐禅寺”。

箇塔造好仔么，同圆应塔、兴圣教寺塔、李塔一道叫“松江府四塔”。明、清、民国辰光侪修过。中华人民共和国成立仔么，华严塔塔顶笡脱，1961年还畀霍闪打唻屋顶矿脱，构件落脱交交关关。1962年10月3号，金山县人民政府拿仔当成县级文物保护单位。1963年，上海市文物管理委员会搭仔金山县文物部门开始整修箇座塔，塔弗再笡过去哉，塔丄坏脱个构件也清脱哉，塔顶还装仔避雷针。1969年、1979年，华严塔也修过哉，1982年个辰光围仔圈长84米个围墙。1999年，金山区人民政府搭仔上海市文物管理委员会一道出仔200万进行整体大修，重新造仔塔刹、塔檐。2002年，华严塔成为上海市文物保护单位。

 结构 
华严塔勒垃现在上海市金山区亭林镇松隐禅寺里向，是七层楼砖木结构个楼阁式方塔，是唐朝个整体建筑风格。箇座塔高31.25米，底宽3.33米，塔檐飞出，里向修仔楼梯。塔座丄刻有崇阁，阁丄供奉有千佛，下头刻有释迦牟尼、多宝佛。

 出土文物 
1999年，考古人员勒垃修华严塔个辰光，勒垃屋顶发现39组文物，里向有部囥勒木头匣头里向个血书华严经、一件元朝铜龙头鱼尾兽、一件明朝贴金木坐佛、一件清朝纯金莲花童子立像、一件鎏金银佛、一件银龛带盖木雕、几枚铜钿、交关念珠搭仔15颗舍利子。

 注释 

 参考 

Category:上海市金山区建筑物